Kasanachilikni rivojlantirish asosida aholi bandligini taʼminlashga doir qoʻshimcha chora-tadbirlar toʻgʻrisida
(resolution, 2025-02-18)

Kasanachilikni rivojlantirish orqali ishsiz aholi, ayniqsa xotin-qizlar, mehnatga layoqatli nogironligi boʻlgan shaxslarning ish bilan bandligiga koʻmaklashish, ishlab chiqarish va xizmatlar koʻrsatishni yanada kengaytirish maqsadida: 1. 2022-yil 1-iyuldan boshlab kasanachilikni mehnat shartnomasi bilan bir qatorda ishlarni bajarish, tovarlar ishlab chiqarish yoki xizmatlar koʻrsatish haqidagi fuqarolik-huquqiy shartnomalar, shu jumladan pudrat shartnomasi asosida tashkil etishga ruxsat etilsin. Bandlik va mehnat munosabatlari vazirligi (N. Xusanov) bir oy muddatda kasanachilik shartlarida amalga oshiriladigan faoliyat turlari roʻyxatini tasdiqlash uchun Vazirlar Mahkamasiga kiritsin. Bunda, kasanachilik shartlarida koʻrsatilishi mumkin boʻlgan xizmat turlarini kengaytirishga alohida eʼtibor qaratilsin. 2. Belgilansinki: a) 2022-yil 1-iyuldan 2025-yil 1-yanvarga qadar: kasanachilarga jismoniy shaxslardan olinadigan daromad soligʻi kasanachilikdan olinadigan jami daromadni 50 foizga, biroq hisobot davrida (bir oyda) koʻpi bilan bir million soʻmgacha kamaytirgan holda hisoblanadi; kasanachilar ijtimoiy soliq toʻlovini oʻzini oʻzi band qilgan shaxslar uchun belgilangan tartibda amalga oshiradi; b) Hunarmandchilik va kasanachilikni qoʻllab-quvvatlash jamgʻarmasi mablagʻlari hisobidan mahallalarda kasanachilikni tashkil etgan tadbirkorlik subyektlariga har bir kasanachining dastlabki uch oy davomidagi kasanachilik faoliyati uchun bir oylik oʻrtacha daromadi miqdorida bir martalik subsidiya ajratiladi. 3. Oʻzbekiston Respublikasi Prezidentining 2021-yil 5-avgustdagi “Mahallalarda tadbirkorlikni yanada qoʻllab-quvvatlash va tadbirkorlik subyektlari bilan aholi oʻrtasida kooperatsiyani rivojlantirishning qoʻshimcha chora-tadbirlari toʻgʻrisida”gi PQ-5214-son qaroridagi “yetakchi” tadbirkorlik subyektlariga Tadbirkorlik faoliyatini qoʻllab-quvvatlash davlat jamgʻarmasi tomonidan kredit summasining 75 foizi miqdorigacha kafillik berish boʻyicha tartib mahallalarda faoliyat yurituvchi kasanachilar soni kamida 10 nafar boʻlgan tadbirkorlik subyektlariga ham tatbiq etilsin. 5. Bandlik va mehnat munosabatlari vazirligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki hafta muddatda har bir hudud uchun alohida kasanachilikni rivojlantirish asosida aholi bandligini taʼminlashga oid chora-tadbirlar rejasini ishlab chiqsin. 7. Oilaviy tadbirkorlikni rivojlantirish dasturi koordinatorlari (S. Xolxoʻjayev, A. Kamalov, D. Sultanov) Bandlik va mehnat munosabatlari vazirligi (N. Xusanov) bilan birgalikda 2022-yil uchun oilaviy tadbirkorlikni rivojlantirish dasturlari doirasida ajratilayotgan kreditlarning kamida 500 milliard soʻmini kasanachilikni rivojlantirish boʻyicha loyihalarni moliyalashtirishga yoʻnaltirsin. 8. Bandlik va mehnat munosabatlari vazirligi (N.Xusanov) ish beruvchilarning buyurtmasi asosida kasanachilarni “Ishga marhamat” monomarkazlari, tuman (shahar) kasb-hunarga oʻqitish markazlari va mahalla aholisini kasb-hunarga oʻqitish maskanlarida oʻqitishni tashkil etsin. Bunda: mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimi yordamchilari va tuman (shahar) aholi bandligiga koʻmaklashish markazi xodimlari kasanachilik orqali fuqarolarni ishga olish istagida boʻlgan tadbirkorlarni aniqlaydi va faoliyat yoʻnalishi kesimida ularning roʻyxatini shakllantiradi; tuman (shahar) aholi bandligiga koʻmaklashish markazi xodimlari tadbirkorlar tomonidan taklif etilayotgan kasanachilik faoliyati bilan shugʻullanish uchun kasblar roʻyxatini shakllantiradi; kasanachilarni oʻqitish xarajatlari Bandlikka koʻmaklashish davlat jamgʻarmasi mablagʻlari hisobidan qoplab beriladi; kasanachilik bilan shugʻullanmoqchi boʻlgan ishsiz shaxslar “Ishga marhamat” monomarkazlari, kasb-hunarga oʻqitish markazlari va mahalla aholisini kasb-hunarga oʻqitish maskanlarida talab etiladigan kasblarga oʻqitiladi. 10. Bandlik va mehnat munosabatlari vazirligi tashkiliy tuzilmasining umumiy shtatlar soni doirasida vazirlik markaziy apparatida, Qoraqalpogʻiston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalari tuzilmasida kasanachilik faoliyatini rivojlantirish va muvofiqlashtirishga masʼul boʻlgan boʻlimlar tashkil qilinsin. Bandlik va mehnat munosabatlari vazirligiga quyidagi qoʻshimcha vazifa va funksiyalar yuklatilsin: kasanachilik sohasida yagona davlat siyosati yuritilishini taʼminlash va hududlarning ixtisosligidan kelib chiqib, kasanachilik faoliyati boʻyicha maqsadli dasturlar ishlab chiqish; kasanachilikni rivojlantirish boʻyicha ishlarni samarali tashkil etish orqali norasmiy bandlikni qisqartirish va mahallalarda ish bilan band boʻlmagan fuqarolarni kasanachilik faoliyatiga jalb qilish; ishsiz fuqarolarni kasanachilik faoliyati boʻyicha kasb-hunarga oʻqitish ishlarini tashkil etish; kasanachilik faoliyatini rivojlantirish yuzasidan ajratilayotgan subsidiyalarning maqsadliligini taʼminlash va maqsadsiz foydalanilgan subsidiyalarni Davlat budjetiga qaytarilishini taʼminlash; ijtimoiy muhofazaga muhtoj aholi qatlamlariga kasanachilik bilan shugʻullanishlari uchun imtiyozlar berish boʻyicha takliflar ishlab chiqish. 11. Belgilansinki, ish beruvchi va kasanachi oʻrtasida tuzilgan mehnat, fuqarolik-huquqiy yoki pudrat shartnomalari Soliq qoʻmitasining Yagona elektron shartnomalar axborot portalida majburiy tartibda ish beruvchi tomonidan roʻyxatdan oʻtkaziladi. 12. Bandlik va mehnat munosabatlari vazirligi (N. Xusanov), Iqtisodiy taraqqiyot va kambagʻallikni qisqartirish vazirligi (S. Xolxoʻjayev), Moliya vazirligi (T. Ishmetov) ikki oy muddatda: a) manfaatdor vazirlik va idoralar bilan birgalikda kasanachilik rivojlanishini samarali monitoring qilish uchun va idoralararo maʼlumot almashinuvini yoʻlga qoʻyish maqsadida “Yagona milliy mehnat tizimi” idoralararo dasturiy-apparat kompleksi tarkibida mavsumiy va kasanachilik ishlari portali ishga tushirilishini taʼminlasin; b) quyidagilarni tasdiqlash uchun Vazirlar Mahkamasiga kiritsin: kasanachilarga asbob-uskuna xarid qilib berish xarajatlari uchun tadbirkorlik subyektlariga Bandlikka koʻmaklashish davlat jamgʻarmasidan subsidiya ajratish va foydalanilmayotgan asbob-uskunalarga ajratilgan subsidiyalarni qaytarib olish tartibini; olis va chekka hududlardagi mahallalarda kasanachilikni tashkil etgan tadbirkorlik subyektlariga har bir kasanachining dastlabki uch oy davomidagi kasanachilik faoliyati uchun bir oylik oʻrtacha daromadi miqdorida subsidiya ajratish tartibini. 13. Axborot va ommaviy kommunikatsiyalar agentligi, Oʻzbekiston Milliy axborot agentligi va Oʻzbekiston Milliy teleradiokompaniyasi mazkur qarorning maqsadi, vazifalari va undan kutilayotgan natijalarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 14. Bandlik va mehnat munosabatlari vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur qaror ijrosini samarali tashkil qilishga masʼul va shaxsiy javobgar etib bandlik va mehnat munosabatlari vaziri N.B. Xusanov belgilansin. Qaror ijrosini nazorat qilish va ijro uchun masʼul idoralar faoliyatini muvofiqlashtirish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin.